Document ID: 32012R1082

32012R1082
L 324/25
SLUŽBENI LIST EUROPSKE UNIJE
09.11.2012.
PROVEDBENA UREDBA KOMISIJE (EU) br. 1082/2012
od 9. studenoga 2012.
o izmjeni Uredbe (EU) br. 185/2010 o potvrđivanju zaštite zračnog prometa EU-a
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o zajedničkim pravilima u području zaštite civilnog zračnog prometa i stavljanju izvan snage Uredbe (EZ) br. 2320/2002 (1), a posebno njezin članak 4. stavak 3.,
budući da:
(1)
Uredba Komisije (EU) br. 185/2010 od 4. ožujka 2010. o utvrđivanju detaljnih mjera za provedbu zajedničkih osnovnih standarda o zaštiti zračnog prometa (2) ne sadrži detaljna pravila za potvrđivanje zaštite zračnog prometa EU-a. Potrebno je uvesti takva pravila kako bi se uskladili uvjeti kojima se određuje sukladnost u pogledu zaštite zračnog prometa.
(2)
Uredbu (EU) br. 185/2010 trebalo bi stoga na odgovarajući način izmijeniti.
(3)
Mjere predviđene u ovoj Uredbi u skladu su s mišljenjem Odbora za zaštitu civilnog zračnog prometa osnovanog člankom 19. stavkom 1. Uredbe (EZ) br. 300/2008,
DONIJELA JE OVU UREDBU:
Članak 1.
Prilog Uredbi (EU) br. 185/2010 mijenja se u skladu s Prilogom ovoj Uredbi.
Članak 2.
Države članice moraju dokazati Komisiji na koji način doprinose provedbi točke 11.6. u vezi s točkom 6.8. Priloga Uredbi (EU) br. 185/2010, najkasnije do 31. siječnja 2013.
Neovisni ocjenjivači, koji su bili certificirani prije stupanja na snagu ove Uredbe, ostaju i dalje kvalificirani za potvrđivanje zaštite zračnog prometa EU poznatih pošiljatelja u državama članicama dok certifikacija ne istekne ili u razdoblju od pet godina, ovisno o tome što je kraće.
Članak 3.
Komisija ocjenjuje i procjenjuje primjenu mjera predviđenih u ovoj Uredbi i prema potrebi daje prijedlog najkasnije do 30. lipnja 2015.
Članak 4.
Ova Uredba stupa na snagu na dan objave.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. studenoga 2012.

Labels: 12
8